text: Nu er der kun to storkeunger tilbage
  11 juni 2016 kl. 19.07
  Den ene storkeunge i reden i Smedager døde lørdag.
  Lørdag blev en trist dag for det tv-overvågede storkepar Tommy og Annika i Smedager.
  Om det er sygdom eller mangel på mad er svært at sige. Men vi ved, at varmen gør det svært at finde føde.
  
  Den tredje af de nyklækkede storkeunger døde ved 9-tiden lørdag morgen.
  - Vi troede først, at den bare slappede af. Men den reagerede ikke, når den blev fodret, fortæller Jess Frederiksen fra storkene.dk til TV SYD.
  Tidligere på ugen lagde Jess Frederiksen og hans kolleger ekstra føde ud – ørredyngel.
  - Om det er sygdom eller mangel på mad er svært at sige. Men vi ved, at varmen gør det svært at finde føde. Regnormene er det nemmeste at fodre ungerne med. Men ormene holder sig et godt stykke nede i jorden på grund af den tørre skorpe. De oplever samme problemer sydpå, fortæller Jess Frederiksen.
  Følg storkene live her.
  Samtidig er det sidste æg i reden goldt. Altså råddent og uden storkeunge i. Så nu glæder storkene.dk sig over, at der kommer et skift i vejret.
  - Normalt er der ikke mange ligheder mellem landmænd og storke. Men både landmænd, haveejere og storke håber nu på regn.
  Storke agerer ikke som mennesker, men handler på instinkter.
  - Så snart de opdager, at ungen er død, så smider de den ud af reden. Det klarer Tommy og Annika selv.
  